Birthe Rønn Hornbech (V), 1998-06-25:
Der er stillet en række ændringsforslag af Socialistisk Folkeparti og Enhedslisten, og jeg kan meddele, at Venstre stemmer imod de ændringsforslag.
Der er stillet et forslag af Kristeligt Folkeparti, som vi har været noget i tvivl om.
Det går ud på, at man kan få permanent opholdstilladelse 5 år efter, at man er kommet til Danmark.
Men tidspunktet beregnes fra det tidspunkt, man indgiver ansøgning om opholdstilladelsen.
Det vil sige, at der ikke er meget skærpelse i det forslag, og i nogle sager er der måske i virkeligheden tale om det modsatte.
Vi har indtaget det standpunkt, at vi vil undlade at stemme til Kristeligt Folkepartis forslag, men hvis Kristeligt Folkeparti vil formulere det anderledes, så der bliver en minimumsgrænse, sådan at alle i hvert fald skal have haft opholdstilladelse i 3 år, vil vi meget overveje at stemme for det. Om regeringens ændringsforslag kan jeg sige samlet, at vi stemmer for regeringens ændringsforslag.
Det er stort set indrømmelser, vi har fået under forhandlinger hos indenrigsministeren.
Vi er godt tilfredse med, at vores gamle forslag om, at det at være asylsøger ikke i sig selv skal give opholdsgrundlag, hvis man bliver familiesammenført, nu bliver stadfæstet i loven.
Vi er også glade for, at ægteskabsforbudet går ud.
Det må være en grundlæggende rettighed, at enhver kan gifte sig - det bør et liberalt parti ikke dæmme op for - men det skal ikke være sådan, at man kan gifte sig til en opholdstilladelse.
Det er antallet af opholdstilladelser, vi fokuserer på, så vi er godt tilfredse med, at ministeren har ændret dette forslag.
Så har ministeren indført et opholdsgrundlag, der hedder, at man efter 1 år måske kan få opholdstilladelse, selv om man oprindelig har fået afslag, fordi man ikke kan hjemsendes, forudsat man ikke selv har modvirket det.
Jeg har jo undervejs måttet indrømme, at det er en skærpelse af den praksis, som ministeriet har indført, og da vi nu yderligere har fået den grænse forlænget til 1½ år under forhandlingerne, kan vi også medvirke til dette ændringsforslag.
Der har allerede i det oprindelig fremsatte lovforslag været skærpelser af udvisningsreglerne.
De er blevet skærpet undervejs et par gange, og vi kan naturligvis stemme for det, fordi vi er af den opfattelse, at skrappe udvisningsregler for kriminelle udlændinge gavner den folkelige forståelse.
Endelig bliver der ens regler med hensyn til gebyr for pas for danskere og udlændinge, og det er vi godt tilfredse med.
Det var ændringsforslagene i L 59.
I L 60 har vi fået omformuleret reglerne om kvoterne til kommunerne, sådan at det nu understreges, at kommunerne selv skal forsøge at finde en ordning.
Det er vi godt tilfredse med, og vi har tillid til, at kommunerne selv kan finde en ordning.
Vi er også meget tilfredse med, at vi har fået en revionsbestemmelse ind.
Det er jo et helt nyt lovområde, og det vil være nyttigt at se på det om nogle år.
Vi har jo i nogle år anført, at de facto-reglen skulle ændres, og i hvert fald at retskravet skulle ophæves.
Vi synes selv, at vi nu har fundet en rigtig formulering, som siger, at Danmark altså står ved internationale konventioner ud over flygtningekonventionen, men at der derudover ikke skal være et retskrav på opholdstilladelse som de facto-flygtning i Danmark.
Vi har jo det grundlæggende synspunkt, at flygtninge ikke skal blive til indvandrere.
Vi mener, at reglerne for opholdstilladelse bør skærpes, sådan at man først kan få permanent opholdstilladelse 7 år efter den første opholdstilladelse.
Det vil vil stille som ændringsforslag
Efter at vi var blevet enige om det, blev det fremsendt til Retsudvalget, officielt undergivet loven om offentlighed, og efter at det var fremsendt til Retsudvalget, var vi igen til møde i Indenrigsministeriet med Socialdemokraterne og hr. Henrik Svane.
Nu handlede
forhandlingerne om nogle andre spørgsmål, nemlig de øvrige ændringsforslag.
Det med boligen var altså allerede på plads, og der var ikke nogen, der anfægtede det forslag på det tidspunkt.
Stor var selvfølgelig vores overraskelse, da vi opdagede, at den radikale ordfører løb fra sine løfter og ikke blot løb fra sine løfter, men gemte sig bag skørterne af sin gruppeformand.
Jeg var altså til stede og har hørt, hvad der er foregået, og ingen skal komme og beskylde hverken indenrigsministeren eller mig for, at vi har forhandlet uden om hr. Henrik Svane.
Det er ganske enkelt usandt, og det bør altså siges heroppefra.
Hr. Henrik Svane burde have været et mandfolk og stået frem og sagt, han havde kvajet sig.
Så er det nemlig meget svært at skælde ud, hvis man indrømmer, man har kvajet sig. Og jeg vil godt sige til hr. Henrik Svane, at det, han har gjort, ganske enkelt er for ringe.
Alle spilleregler er overtrådt. Naturligvis har dette hændelsesforløb udstillet svagheden i denne regering.
Den radikale folketingsgruppe lever sit eget liv og er den egentlige regering. Jeg tror, hr. Estrup er stolt af det, men det er ikke til gavn for Danmark.
Hr. Svane og den radikale gruppeformand har taget flygtningene som gidsler i en taktisk manøvre.
I Venstre siger vi velbekomme.
Vi har naturligvis i Venstre bemærket, at statsministeren har brugt gårsdagens pressemøde til nærmest at trygle V og K om at stemme for disse to love, der er til anden behandling i dag.
Jeg vil godt sige til statsministeren, som både i dag og i det hele taget har været meget usynlig i denne sag, at jeg synes, det havde været mere passende, om landets statsminister i stedet for at ligge på knæ for oppositionen havde holdt orden i egne rækker.
Men jeg kan godt forstå statsministerens opgivende holdning over for regeringens muligheder for at holde skik på den radikale folketingsgruppe.
Det er, hvad der kommer ud af at indføre særlove for De Radikale.
Ud over at give De Radikale en fordel, som vælgerne slet ikke har peget på, har statsministeren ved at godkende den radikale særlov fået indbygget en permanent risiko i sin egen regering.
For det er jo sådan efter den radikale særlov, at de radikale ministre ikke sidder i den radikale folketingsgruppe med stemmeret.
Det er folketingsgruppen uden ministrene, der bestemmer.
Nu har den radikale folketingsgruppe benyttet lejligheden til en magtdemonstration over for statsministeren.
I Venstre er vi naturligvis ikke blinde for, at dette felttog anført af hr. Svane og hr. Estrup først og fremmest har haft det formål at udstille regeringens splittelse og har haft det formål at ydmyge regeringschefen, statsministeren.
Vi må sige i Venstre, at den manøvre bestemt er lykkedes.
Det kunne vi i Venstre ikke have gjort bedre over for regeringen.
Derfor til lykke til hr. Svane og hr. Estrup.